

**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 – ZnOrg)), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni večletni razpis za izbor izvajalcev in sofinanciranje revijalnih programov**

**za obdobje 2023–2025**

(oznaka: JR14–REVIJALNI PROGRAM–2023–2025)

**1. Naziv in sedež razpisovalca**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

**2. Predmet javnega razpisa**

Predmet javnega razpisa je izbor izvajalcev in sofinanciranje revijalnih programov za obdobje 2023–2025 (triletno sofinanciranje revijalnih programov) na podlagi določb tega razpisa in izpolnjevanja pogojev in kriterijev iz točk 7 in 8.

**3. Cilji javnega razpisa**

JAK bo revijalne programe podpirala v skladu z naslednjimi dolgoročnimi cilji in vsebinskimi usmeritvami:

* izdajanje kakovostnih revij za otroke, mladino in odrasle (kulturne, literarne, humanistične revije in specializirane revije za različna področja umetnosti) z nacionalnim dosegom;
* spodbujanje izvirne literarne ustvarjalnosti, kritiške in strokovne refleksije;
* spodbujanje avtorskih in založniških standardov;
* spodbujanje raznolikosti revijalne produkcije ter zagotavljanje javnosti manj zastopanih vsebin s področja knjige in umetnosti;
* spodbujanje javnega diskurza in kulture javnega dialoga;
* zagotavljanje in večanje dostopnosti kakovostne revijalne produkcije.

**4. Obdobje sofinanciranja in vsebinska opredelitev razpisnega področja**

Na tem javnem razpisu izbranim prijaviteljem bodo sredstva prejeli za sofinanciranje revijalnega programa, izvedenega v letih **2023, 2024 in 2025.** Višina sredstev za sofinancirani revijalni program bo določena za vsako leto posebej.

Na razpisu bodo sprejete v sofinanciranje kakovostne revije za otroke, mladino in odrasle z nacionalnim dosegom (kulturne, literarne in humanistične revije ter specializirane revije za različna področja umetnosti), ki prispevajo k raznovrstnosti revijalnega trga v Sloveniji.

Na tem razpisu ne bodo sofinancirani časopisi ali revije z dnevno-informativno, aktualno politično ali zabavno vsebino, vzgojno-izobraževalne revije, revije, namenjene preživljanju prostega časa, revije lokalnega značaja, znanstvene in strokovne revije, ki primarno sodijo na področje znanstveno-raziskovalne dejavnosti.

**5. Okvirna vrednost javnega razpisa** **JR14–REVIJALNI PROGRAM–2023–2025, izvedba postopkov večletnega sofinanciranja, obdobje za porabo sredstev ter sprememba ali prekinitev sofinanciranja**

Okvirna vrednost javnega razpisa za leto 2023 znaša predvidoma 600.000,00 EUR. Obseg sredstev, ki ga bo JAK za sofinanciranje na tem javnem razpisu izbranih revijalnih programov namenila po posameznih letih 2023, 2024 in 2025, bo določen po prejemu odločbe o sofinanciranju programa dela JAK s strani ministrstva, pristojnega za kulturo.

Sredstva, dodeljena v okviru tega razpisa, morajo biti porabljena v obdobju 2023–2025 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju izbranega revijalnega programa.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa JR14–REVIJALNI PROGRAM–2023–2025 preverila izpolnjevanje splošnih in posebnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, na podlagi česar bo JAK izdala odločbe o sprejetju ali zavrnitvi sofinanciranja revijalnega programa v obdobju 2023–2025.

Z izbranimi izvajalci, ki bodo prejeli odločbo o uvrstitvi v triletno sofinanciranje, bo sklenjena pogodba za leto 2023. Za leti 2024 in 2025 bodo pozvani k predložitvi podrobnejšega programa dela in finančnega načrta za vsako leto posebej. Ob letnem pozivu k predložitvi programa za naslednje leto ali v primeru drugih objektivnih sprememb, ki vplivajo na pogodbeno razmerje, bodo z izvajalcem sklenjeni dodatki k pogodbi, v katerih bosta določena dokončen obseg programa in dokončna višina sredstev v posameznem letu ter opredeljene morebitne druge spremembe, vezane na izvedbo programa. Dokončna višina sredstev za posamezno leto bo določena na podlagi pregleda realizacije pogodbe in vsebinskega ovrednotenja ter okvira sredstev, namenjenih razpisu v posameznem proračunskem letu. Izvajalec mora vse obdobje trajanja razpisa izpolnjevati splošne in posebne pogoje razpisa.

Če JAK na podlagi rednega ali izrednega nadzora sofinanciranega revijalnega programa ugotovi, da izbrani program v celoti ali delno ni bil izveden, da je bila izvedba programa neskladna s prijavo ali pogodbo, pomanjkljiva ali na neustrezni ravni, da se dejanski stroški programa razlikujejo od navedenih v prijavni dokumentaciji oziroma sklenjeni pogodbi o sofinanciranju revijalnega programa, ali da prijavitelj ni upošteval v pogodbi določenih drugih obveznosti, JAK zahteva delno ali celotno vračilo že izplačanih sredstev z zakonitimi obrestmi, pri čemer nemudoma prekine sofinanciranje izbranega revijalnega programa na javnem razpisu JR14–REVIJALNI PROGRAM–2023–2025.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju revijalnih programov oziroma spremeni ali prekine že sklenjene pogodbe o sofinanciranju kulturnih programov.

Vsa tveganja pri izvajanju revijalnega programa pred izdajo odločbe in podpisom pogodbe o sofinanciranju izbranega revijalnega programa nosi njegov izvajalec.

**6. Upravičeni stroški in finančna uravnoteženost prijavljenega revijalnega programa**

Prijava mora vključevati načrtovano finančno konstrukcijo revijalnega programa prijavitelja, ki prikazuje vse prihodke in odhodke (prihodki=odhodki), nujno potrebne za izvedbo prijavljenega programa. Predstavljena finančna konstrukcija mora biti uravnotežena, realna in dovolj podrobna, da omogoča identifikacijo, spremljavo in nadzor prijavljenega programa.

Upravičeni stroški revijalnega programa so stroški, nastali pri aktivnostih, ki so povezane s programom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili in predloženimi potrdili o izvedenih plačilih ter niso in ne bodo financirani iz drugih virov. Donacije, druge nefinančne prihodke in nefinančne vložke soorganizatorjev, ki povečujejo skupno vrednost revijalnega programa, je potrebno napovedati v prijavi.

Kot upravičeni stroški se priznajo vrednosti stroškov, izkazane na računu, brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK sofinancira le upravičene stroške, ki so nastali od 1. 1. 2023 dalje, razen stroškov odkupa avtorskih pravic za objave v okviru prijavljenega revijalnega programa.

Če bo JAK ugotovila, da je upravičenec prejel sredstva oziroma so mu bila odobrena za isti program in isti namen tudi iz drugih virov, se pogodba o sofinanciranju razdre, JAK pa bo od prijavitelja zahtevala povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

**6.1. Upravičeni stroški na področju revijalni program (RP)**

sklop A: stroški avtorskega dela, neposredno povezani z izvedbo prijavljenega programa (avtorska besedila, prevodi besedil v slovenski jezik, stroški ilustratorjev, fotografov, oblikovalcev, odkup avtorskih pravic za besedila in vizualno gradivo, lektoriranje ipd.);

sklop B: tiskarska priprava in tisk;

sklop C: stroški dela založnika, vključno s stroški uredniškega dela, splošni stroški in stroški promocije, neposredno povezani z izvedbo prijavljenega programa.

Prijavitelj revijalnega programa, ki bo izbran v sofinanciranje in s katerim bo sklenjena pogodba o sofinanciranju in izvedbi programa, bo moral vse upravičene stroške, ki jih bo uveljavljal v okviru zahtevkov za izplačilo in zaključnega vsebinskega in finančnega poročila, izkazati z dokazili o nastanku stroška in dokazili o plačilu stroška (potrdila o izvedenih plačilih).

Kot dokazilo o nastanku upravičenega stroška je pri stroških avtorskega dela potrebno priložiti seznam sklenjenih avtorskih ali drugih pogodb. Pri stroških tiskarske priprave in tiska, ki so neposredno povezani s programom, štejejo kot dokazila o nastanku stroška kopije prejetih računov o opravljenih storitvah.

Kot potrdila o izvedenih plačilih pri stroških zaposlenih štejejo izpiski bančnih transakcijskih računov, iz katerih so razvidna nakazila plač zaposlenim ter plačila davkov in prispevkov. Pri stroških drugih storitev, ki so neposredno povezane s programom, kot potrdila o izvedenih plačilih štejejo izpiski bančnih transakcijskih računov, iz katerih so razvidna plačila računov. Kot potrdila o nakazilu avtorskih honorarjev (skupaj z davki in prispevki) za prispevke idr. gradiva, objavljena v sofinancirani reviji, šteje seznam izplačil, potrjen s strani računovodstva in odgovorne osebe prijavitelja.

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo programa, oziroma če ugotovi, da nastali strošek ni povezan z izvedbo programa ne glede na to, ali ta dejansko obstaja, lahko JAK od prejemnika sredstev zahteva dodatna pojasnila ali dokumente, ki dokazujejo nastanek stroška za izvedbo projekta.

Med upravičene stroške ne sodi nakup osnovne opreme.

**7. Pogoji za sodelovanje na javnem razpisu JR14–REVIJALNI PROGRAM–2023–2025**

**7.1 Splošni pogoji**

Prijavitelji morajo izpolnjevati naslednje splošne pogoje:

* da so pravna oseba zasebnega prava, ki je najmanj tri (3) leta registrirana za izdajateljsko dejavnost, razen v primeru, da je novoustanovljena pravna oseba zasebnega prava pravni naslednik pravne osebe zasebnega prava, ki jo je v obdobju 2020–2022 sofinancirala JAK in nadaljuje z izvajanjem sofinanciranega revijalnega programa;
* da je pri prijavitelju v času izvajanja revijalnega programa 2023–2025 v pogodbenem razmerju vsaj ena (1) oseba, ki izvaja prijavljeni revijalni program;
* da je revija, ki jo prijavljajo za sofinanciranje, vpisana v razvid medijev pri Ministrstvu za kulturo RS;
* da prijavljajo revijalne programe, ki bodo v celoti realizirani v obdobju 2023–2025;
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev, lokalnih skupnosti, Javne agencije za raziskovalno dejavnost RS ter razpisih EU, na tem razpisu ne morejo biti sofinancirani z istimi upravičenimi stroški – prepoved dvojnega financiranja istih stroškov;
* da zagotavljajo javno dostopnost revijalnega programa;
* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da so na sofinanciranem programu ter vseh drugih delih, ki so predmet avtorskih pravic in so v tem programu vsebovana, pridobili vse materialne avtorske in avtorski sorodne pravice;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06-uradno prečiščeno besedilo, 117/06-ZDavP, 23/14, 50/14, 19/15-odl.US, 102/15 in 7/18) in Zakonom o varstvu osebnih podatkov (Uradni list RS, št. 94/07– uradno prečiščeno besedilo in 177/20);
* da je iz javno dostopnih evidenc AJPES in spletnega servisa Gvin.com <http://www.bisnode.si/produkt/gvin/> razvidno, da na dan oddaje vloge (ki je popolna) poslujejo brez blokiranega tekočega računa;
* da za isti revijalni program (v celoti ali delu) poda vlogo le en prijavitelj;
* da se z istim revijalnim programom (v celoti ali delu) na razpis prijavljajo samo enkrat;
* da pri prijavi upoštevajo vsebinsko opredelitev in cilje razpisnega področja, skladno s 3. in 4. točko besedila razpisa;
* da nimajo omejitve poslovanja na podlagi Zakona o integriteti in preprečevanju korupcije (Uradni list RS, št. 69/11 – uradno prečiščeno besedilo, 185/20 in 3/22-ZDeb);
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10. točke besedila tega razpisa;
* da je vloga v celoti napisana v slovenskem jeziku;
* ne prijavljajo projekta, ki vsebinsko ne sodi na razpisno področje in ga strokovna komisija zato ne more oceniti s kriteriji, navedenimi v razpisnem besedilu pod točko 8;
* da prijavitelj sprejema sodelovalno dolžnost pri posredovanju verodostojnih informacij o poteku revijalnega programa ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora nad izvajanjem sofinanciranega kulturnega programa;
* da prijavitelj zagotavlja, da lahko zapre finančno konstrukcijo prijavljenega revijalnega programa (prihodki = odhodki).

Prijavitelj poda izjavo o izpolnjevanju pogojev na predpisanem prijavnem obrazcu. Če JAK naknadno zahteva izvirnike potrdil o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

**7.2. Posebni pogoji**

Prijavitelji morajo izpolnjevati naslednje posebne pogoje:

* da so v letu 2022 izdajali literarno, kulturno ali humanistično revijo ali revijo, specializirano za področje umetnosti, za otroke, mladino ali odrasle, ki je izhajala najmanj dvakrat letno, v letnem obsegu najmanj 12 avtorskih pol in v nakladi najmanj 200 izvodov;
* da bodo v obdobju 2023–2025 izdajali literarno, kulturno ali humanistično revijo ali revijo, specializirano za področje umetnosti, za otroke, mladino ali odrasle, ki bo izhajala najmanj dvakrat letno, v letnem obsegu najmanj 12 avtorskih pol in v nakladi najmanj 350 izvodov;
* da ne prijavljajo časopisov in revij z dnevno-informativno, aktualno politično ali zabavno vsebino, vzgojno-izobraževalnih revij, revij, namenjenih preživljanju prostega časa, revij lokalnega značaja, znanstvenih in strokovnih revij, ki sodijo primarno na področje znanstveno-raziskovalne dejavnosti;
* da bodo za objavo literarnih kritik in kritik z drugih področij umetnosti zagotovili avtorski honorar najmanj 150,00 EUR bruto na objavljeno kritiko;
* da oglasni prostor v posameznih zvezkih prijavljene revije ne bo presegal 10 % celotnega obsega zvezka;
* da zaprošeni znesek za sofinanciranje **revijalnega programa, ki lahko vključuje največ dve (2) reviji**, ne presega 70 % celotne vrednosti upravičenih stroškov iz 6. točke razpisa, ki jih prijavitelj navaja v posamezni prijavni vlogi;
* da zaprošeni znesek za sofinanciranje celotnega revijalnega programa ne presega 80.000 EUR na letni ravni.

**8. Kriteriji za ocenjevanje vlog:**

|  |  |  |
| --- | --- | --- |
|  | **Kriteriji 2023–2025** | **Točke** |
| **1.** | Reference izdajatelja prijavljene revije (kakovost in prepoznavnost doslej izdanih revij 2020-2022) | 10 |
| **2.**  | Kakovost revijalnega programa (vsebina in struktura revije) | 12 |
| **3.**  | Kakovosten izbor urednikov in avtorjev glede na profil revije | 12 |
| **4.** | Redno in enakomerno izhajanje prijavljene revije (2020-2022) | 5 |
| **5.** | Načrt promocije, distribucije in prodaje revijalnega programa  | 5 |
| **6.** | Povprečno število prodanih izvodov – nad 50 % prodane naklade v letu 2021 pomeni 1 točko (na podlagi podatkov iz vloge) | 1 |
|  | **Najvišje možno število točk** | **45** |

**9. Uporaba in razlaga kriterijev ter povzetek načina ocenjevanja**

Prijave bo po ocenjevalnih kriterijih vrednotila pristojna strokovna komisija JAK.

Pojem reference izdajatelja pomeni prepoznavnost izdajatelja revije in revije ter kakovost do sedaj izdanih zvezkov revije, vključno z oceno dostopnosti revije potencialnim bralcem ter oceno, ali je revija stopila v dialog z javnostjo in kakšne odmeve je prejela.

Pojem kakovosti v drugem kriteriju pomeni raven profesionalne realizacije programske vsebine, ustreznost in pestrost rubrik glede na profil revije, ali je bilo besedilo ustrezno pripravljeno za izid (ali so bili morebitni prevod, lektura, korektura, oblikovanje in oprema dovolj kakovostni), s poudarkom na ujemanju vsebine in vizualne podobe revije.

Pojem kakovosti v tretjem kriteriju pomeni reference urednika/-ov glede na tip revije, enako velja za vključene avtorje in druge sodelavce revije.

Pojem redno/enakomerno izhajanje revije pomeni, da so posamični zvezki periodike razvrščeni čez celotno koledarsko leto po vnaprej znanem načrtu izhajanja, dostopnemu naročnikom in drugim kupcem ter da je v preteklem obdobju 2020-2022 revija izhajala ob napovedanih rokih.

Načrt promocije, distribucije in prodaje revijalnega programa vključuje ustrezno distribucijo, načrt promocije revije (npr. spletna omrežja, oglasi, naročniške akcije …), obseg dostopnosti revije (knjižnice, knjigarne, trafike, druga prodajna mesta …).

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število točk.

Za sofinanciranje bodo izbrani tisti revijalni programi, ki bodo v postopku vrednotenja po kriterijih ocenjeni višje. V primeru, da skupni znesek sofinanciranja revijalnih programov, ki so presegli minimalni prag, preseže znesek razpisanih sredstev, bodo sredstva dodeljena programom, ki so pri ocenjevanju prejeli več točk.

Višina odobrenih sredstev za revijalni program je odvisna od obsega, oblikovne zasnove in izvedbe zvezkov revije (delež vizualnega gradiva, ilustracij ipd., zahtevnost postavitve, kakovost papirja in vezave), števila zvezkov, finančne zahtevnosti programa in sredstev, ki so namenjena razpisu, pri čemer med izbranimi revijalnimi programi ni primerljivosti glede višine odobrenih sredstev v sorazmerju z višino prejetih točk.

Najnižje število točk za sprejetje revijalnega programa v sofinanciranje je 36 točk (spodnji točkovni prag).

**10. Razpisni rok in način oddaje vlog**

Prijavitelji morajo vlogo **izpolniti s prijavo v spletno aplikacijo**, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Prijavitelji morajo v celoti izpolnjeno **vlogo zaključiti in oddati v predpisanem roku v spletni aplikaciji in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.** Prijava je vložena pravočasno, če jo JAK prejme v spletni aplikaciji **in** natisnjeno, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednjo stran kuverte nalepiti obrazec s črtno kodo, ki ga ob tiskanju vloge določi spletna aplikacija.**

Rokza zbiranje vlog prične teči na dan najave javnega razpisa JR14–REVIJALNI PROGRAM–2023–2025 v Uradnem listu RS in objave besedila razpisa na spletni strani JAK <http://www.jakrs.si/javni-razpisi-in-pozivi/> dne **18. 11. 2022** ter traja doizteka zadnjega dne roka za oddajo vlog, ki je **19. 12. 2022.**

**11. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje v. d. direktorja JAK.

Če se prijavitelj na ta razpis prijavi z revijalnim programom, ki vsebinsko ne izpolnjuje pogojev tega razpisa, in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot vloga neupravičenega prijavitelja.

Vloge, ki ne bodo izpolnjene v celoti v spletni aplikaciji in na originalnih, datiranih, žigosanih in podpisanih prijavnih obrazcih oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana v tiskani obliki in v spletni aplikaciji do vključno 19. 12. 2022. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru revijalnega programa spremeni odločitev in s prijaviteljem ne sklene pogodbe. Prav tako v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

Samo v primeru, ko zaradi **tehničnih težav na strani JAK**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo JAK upoštevala. O morebitnih tehničnih težavah iz tega odstavka, ki bodo lahko razlog za to, da vloge v spletni aplikaciji ne bi bilo potrebno oddati pravočasno, bo JAK vlagatelje obvestil na svoji spletni strani. Brez obvestila iz prejšnjega stavka je potrebno vlogo pravočasno oddati v tiskani obliki in spletni aplikaciji.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se predlagatelj strinja s pogoji in kriteriji javnega razpisa** **JR14–REVIJALNI PROGRAM–2023–2025.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločila v. d. direktorja JAK z odločbo o sofinanciranju posameznega revijalnega programa.

Odpiranje vlog bo potekalo na JAK, Metelkova 2b, 1000 Ljubljana, in ni javno.

**12. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) **ob prijavi dolžni plačati tarifo 200,00 EUR in priložiti potrdilo o plačilu tarife k vlogi**. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**13. Dokumentacija javnega razpisa**

Dokumentacija javnega razpisaobsega:

* besedilo javnega razpisa JR14–REVIJALNI PROGRAM–2023–2025,
* prijavni obrazec s finančno konstrukcijo v spletni aplikaciji OBR-RP**.**

Dokumentacija javnega razpisa je na voljo na spletnem naslovu [https://jakrs.e-razpisi.si](https://xx/), besedilo razpisa pa tudi na spletni strani JAK <http://www.jakrs.si/javni-razpisi-in-pozivi/>.

Prijavitelji morajo predložiti v celoti izpolnjeno naslednjo dokumentacijo:

* natisnjen prijavni obrazec spletne aplikacije OBR-RP
* dokazilo o plačani tarifi.

**14. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu vsak delavnik med 10. in 12. uro in po elektronski pošti pri pristojni uslužbenki:

- Vlasta Vičič, e-pošta: vlasta.vicic(at)jakrs.si, tel.: 00386 (0) 1 369 58 26.

**Katja Stergar**

v. d. direktorja Javne agencije za knjigo RS